## Failsafe zálohy

Keď sa Password Safe normálne ukončí, zobrazí sa výzva ak sú v databáze neuložené zmeny. Ak sa však odhlásite zo systému Windows, vypnete alebo reštartujete počítač, potom Password Safe nemusí mať možnosť zobraziť výzvu (presné správanie závisí od typu vypnutia a verzie Windows).

V tomto prípade sa Password Safe pokúsi vytvoriť "Failsafe" zálohu (prípona súboru ".fbak"). Táto záloha sa vytvorí v rovnakom adresári ako aktuálne otvorená databáza. Netýka sa to aktuálnej databázy a jej "bežnej" zálohy.

Pri opätovnom otvorení pôvodnej databázy, Password Safe skontroluje existenciu akéhokoľvek súboru "Failsafe" zálohy a ak sa nájde, zobrazí sa dialógové okno podobné tomu nižšie.

Prvý riadok obsahuje otvorenú databázu, za ktorou nasledujú všeobecné informácie o nej (rovnaké ako tie, ktoré sú zobrazené v dialógovom okne Vlastnosti v menu Súbor). Nasledujú súbory Failsafe záloh. Ak ich možno otvoriť s rovnakým heslom ako aktuálne otvorenú databázu, zobrazia sa aj ich vlastnosti. Ak majú iné heslo alebo nie sú platnou databázou, v stĺpci Prístupová fráza sa zobrazí "Nie" a nezobrazia sa žiadne vlastnosti.

Možnosti sú nasledovné:

- Pokračovať

  Kliknutím na toto tlačidlo Password Safe bude ignorovať všetky súbory záloh Failsafe a bude pokračovať s aktuálne vybratou databázou.

- Vybrať

  Namiesto aktuálne vybratej databázy sa otvorí vybratý súbor Failsafe zálohy.

- Zmazať

  Týmto sa odstráni vybratý súbor Failsafe zálohy. Ak systém Windows podporuje Kôš na tomto médiu (zvyčajne iba lokálne disky), bude tam presunutý. Ak nie, bude natrvalo odstránený.

- Ukončiť

  Ak je toto prvá databáza otvorená pri spustení aplikácie Password Safe, aplikácia sa ukončí. Ak nie, nové otvorenie sa zruší a existujúca otvorená databáza, ak nejaká existuje, zostane otvorená.

- Nápoveda

  Zobrazí túto tému Nápovedy.

Návrhy:

- Ak si nemôžete vybrať, pokračujte s aktuálnou databázou a použite operáciu Porovnanie databáz v menu Súbor na zobrazenie presných rozdielov medzi aktuálnou a Failsafe zálohou.
- Ak otvoríte Failsafe zálohu a rozhodnete sa, že je to verzia, ktorú chcete ponechať, mali by ste ju uložiť ako bežnú databázu. Keď tak urobíte, zvážte najprv premenovanie pôvodnej databázy alebo Failsafe zálohu uložte s úplne novým názvom.
- Keď ste spokojní s tým, že ste obnovili správnu databázu, buď pôvodnú alebo Failsafe zálohu, mali by ste odstrániť všetky staré Failsafe zálohy, aby ste sa neskôr znova nedostali k výzve na rozhodnutie. Poznámka: Ak použijete toto dialógové okno na odstránenie týchto súborov, budú presunuté do Koša, ak to váš systém Windows podporuje na médiu, ktoré ich obsahuje.

Poznámka: Žiadna aplikácia nemôže urobiť mnoho pre uloženie informácií, ak je počítač natvrdo vypnutý, dôjde k výpadku napájania alebo zlyhaniu hardvéru. Rovnako ako všetky údaje, ktoré sú pre vás dôležité, mali by ste si svoje údaje pravidelne zálohovať na iné médium. Môže ísť o USB kľúče, externé pevné disky, sieťové disky, CD atď. Tieto zálohy by mali byť uložené na bezpečnom mieste.