## Nastavenia - karta Systém

Karta Systém poskytuje prístup k nastaveniam, ktoré súvisia s interakciou aplikácie Password Safe so systémom, na ktorom je spustená.

### Pridať ikonu aplikácie do systémovej lišty

Ak je začiarknuté, aplikácia Password Safe sa minimalizuje do oblasti systémovej lišty. Ak nie je začiarknuté, program sa minimalizuje do panela úloh ako bežné programy.

Ikona v systémovej lište označuje, či je databáza hesiel uzamknutá () alebo odomknutá (). Ak je uzamknutá, pri pokuse o obnovenie okna sa zobrazí výzva na zadanie hlavného hesla.

### Zapamätať si N nedávno použitých položiek (história)

Ak je povolená možnosť Pridať ikonu aplikácie do systémovej lišty, môžete kliknúť pravým tlačidlom myši na túto ikonu a priamo sa dostať k naposledy použitým položkám bez toho, aby ste museli otvárať hlavné okno aplikácie. Táto možnosť vám umožňuje nakonfigurovať, koľko posledných položiek chcete ponechať v zozname ikon na systémovej lište. POZNÁMKA: Tento zoznam sa uloží do databázy iba vtedy, keď je databáza na čítanie/zápis uložená alebo zatvorená.

### Skryť ikonu (klávesová skratka aplikácie musí byť nastavená)

Ak je začiarknuté, ikona Password Safe sa skryje v systémovej lište. Táto funkcia bude povolená iba vtedy, ak je klávesová skratka na spustenie alebo opätovné otvorenie aplikácie aktívna.

### Spustiť Password Safe pri prihlásení

Ak je začiarknuté, aplikácia sa automaticky spustí po prihlásení a umiestni v systémovej lište. Upozorňujeme, že pri prvom dvojitom kliknutí na ikonu v systémovej lište sa zobrazí výzva na zadanie hlavného hesla, nie ako zvyčajne hneď pri spustení aplikácie.

Podrobnejšie informácie ohľadom používania aplikácie v System Tray.

### Nedávno otvorené databázy Password Safe

Tento ovládací prvok vám umožňuje nakonfigurovať, koľko naposledy otvorených databáz sa zobrazí v ponuke Súbor programu.

### Nedávne databázy priamo v menu Súbor, a nie ako podmenu

Táto možnosť určuje, ako sa naposledy otvorené databázy zobrazujú v menu Súbor – priamo v menu alebo ako podponuka.

### V predvolenom nastavení otvárať databázy iba na čítanie

Nastavenie tejto možnosti spôsobí, že aplikácia Password Safe bude predvolene otvárať databázy v režime iba na čítanie. Toto môže byť užitočné v prostredí s viacerými používateľmi, pretože predvolene Password Safe umožňuje prístup na zápis prvej osobe ktorá otvorí databázu, a ostatným obmedzuje režim iba na čítanie. S touto možnosťou môžete určiť pomocou miestnej politiky, kto bude mať prístup na zápis do danej databázy.

### Povoliť viacero inštancií (vyžaduje reštartovanie všetkých)

Táto možnosť sa dá napríklad použiť na "import" záznamov z jednej databázy do inej databázy Password Safe. Keď sú otvorené 2 inštancie programu, môžete jednoducho presúvať myšou ľubovoľné záznamy alebo celé skupiny z jednej databázy do druhej databázy.

### Odstrániť konfiguráciu Password Safe z registra Windows

Pred verziou 3.05 používal Password Safe register Windows na ukladanie konfiguračných údajov, ako napríklad zmenené hodnoty pre prednastavené predvoľby, poslednú otvorenú databázu atď. Od tejto verzie sú tieto informácie rozdelené na nastavenia špecifické pre databázu a nastavenia špecifické pre používateľa/počítač, pričom tie druhé sú už uložené v samostatnom konfiguračnom súbore. Výberom tejto možnosti a kliknutím na tlačidlo Použiť sa vymažú nastavenia z registra. Toto je užitočné, ak chcete odstrániť stopy po Password Safe na vašom počítači. Upozorňujeme však, že to znamená že staršie verzie aplikácie Password Safe vrátia niektoré zmenené nastavenia na predvolenú hodnotu.

Poznámky:

- Ak predchádzajúce verzie aplikácie Password Safe neboli nikdy nainštalované, alebo ak už boli údaje odstránené, začiarkavacie políčko a tlačidlo Použiť sa nezobrazia.
- Vo výnimočných prípadoch, keď aplikácia Password Safe nedokáže vytvoriť alebo zapísať do konfiguračného súboru, použije sa register.

### Migrácia konfigurácie aplikácie Password Safe do používateľského priečinka

Pred verziou 3.22, Password Safe uchovával nastavenia aplikácie (ako napríklad niektoré nastavenia používateľa, posledné otvorené súbory, veľkosť a umiestnenie okna atď.) v súbore v inštalačnom adresári Password Safe. Toto spôsobovalo problémy s novšími verziami Windows, keď používatelia nemali udelený prístup na zápis do tohto adresára. Preto sa od verzie 3.22 konfiguračný súbor (pwsafe.cfg) vytvorí v štandardnom umiestnení pre takéto súbory pre konkrétneho používateľa (v priečinku "Application Data" používateľa).

Aktualizácie existujúcich inštalácií Password Safe predvolene nezmenia existujúci súbor s nastaveniami. Ak však používateľ chce manuálne prepnúť na nové nastavenie, začiarknutím tohto políčka a kliknutím na tlačidlo "Použiť" sa tak stane.

Podrobnejšie: Konfiguračný súbor je navrhnutý tak, aby podporoval viacerých používateľov z viacerých počítačov. Funkcia migrácie presunie nastavenia aktuálneho používateľa (priradené k aktuálnemu počítaču) z konfiguračného súboru do nového umiestnenia. Ak sa v súbore nachádzajú ďalšie konfigurácie špecifické pre používateľa/počítač, zostanú nedotknuté. Ak však po migrácii žiadne nezostanú, prázdny súbor sa odstráni.

Ak chcete zdieľať spoločný konfiguračný súbor medzi používateľmi a/alebo medzi rôznymi počítačmi, môžete súbor buď ponechať v inštalačnom adresári, alebo explicitne určiť jeho umiestnenie pomocou možnosti '-g config-file' ako je popísané v časti Parametre príkazového riadka.